Diari Oficial de la Generalitat Valenciana


Sumari del DOGV 6220, del 05-03-2010 (2010/2460)

Informació pública del projecte d'expropiació per a l'obtenció de terrenys per a l'execució de la Ronda Oest.
-------------------------------------------------------------------------------------------------------------

### Dades del document

Número de DOGV
:   6220

Data del DOGV
:   05-03-2010

Secció del DOGV
:   V. ANUNCIS - C) ALTRES ASSUMPTES

Número del document
:   2010/2460


Data del document
:   09-02-2010

Organisme emissor
:   Ajuntament de Castelló de la Plana

Tipus de document
:   Anunci

Descriptors 

:   * Castelló de la Plana

Informació pública del projecte d'expropiació per a l'obtenció de terrenys per a l'execució de la Ronda Oest. [2010/2460]  
La Junta de Govern Local, en sessió ordinària del dia 29 de gener de 2010, va adoptar el següent acord:  
«Vist l'expedient que s'està tramitant per a aprovar el projecte d'expropiació forçosa, per taxació conjunta, per a obtenir els terrenys necessaris per a executar la Ronda Oest a Castelló de la Plana fase I i els següents   
Antecedents  
1. Mitjançant Acord de la Junta de Govern Local, de data 11 de setembre de 2009, es va aprovar el projecte de construcció Ronda Oest a Castelló de la Plana fase I, amb un pressupost de 05.947.237,84 euros.  
2. Els serveis de consultoria i assistència juridicourbanística de l'Ajuntament han redactat el projecte d'expropiació forçosa, per taxació conjunta, per a obtenir els terrenys necessaris per a executar la Ronda Oest a Castelló de la Plana fase I, ja que aquests terrenys ocupen en l'actualitat part de l'esmentat vial. Així mateix, consta en l'expedient informe emés per l'equip redactor del projecte relatiu a la legitimació, tramitació i aprovació municipal d'aquest projecte d'expropiació.  
3. El projecte d'expropiació inclou la relació de propietaris, la descripció dels béns i drets afectats, la determinació del preu just i els criteris de valoració, que es concreten en una superfície afectada de 98.371,87 m².  
4. El projecte d'obres té un pressupost de 58.664.742,84 euros, el finançament del qual, a càrrec del Pla de Suport a la Inversió Productiva en Municipis de la Comunitat Valenciana, ha sigut autoritzat pel vicepresident segon del Consell i conseller d'Economia, Hisenda i Ocupació mitjançant Resolució de 29 de maig de 2009.  
5. A càrrec dels fons consignats en la secció 20.03, Plans especials de suport, l'autorització habilita el crèdit de 4.792.491,17 euros, corresponent a l'anualitat 2009 de l'aplicació pressupostària 08.52.10.031.32.0 de la Conselleria d'Infraestructures i Transports de la Generalitat Valenciana.  
6. Amb data 9 de desembre de 2009, per mitjà d'informació remesa per la Conselleria d'Infraestructures i Transports, es comunica a l'Ajuntament de Castelló de la Plana la transferència de l'import d'1.447.797,34 euros, corresponent al cost d'adquisició del sòl, als efectes de començar els tràmits i actuacions destinades a adquirir els terrenys afectats per l'obra, i s'acredita l'existència de crèdit per a dur a terme l'expropiació.  
7. Per mitjà de publicació del preceptiu anunci en el Diario Oficial de la Unión Europea (DOUE núm. S243 de data 17 de desembre de 2009), en el Diari Oficial de la Comunitat Valenciana (DOCV núm. 6168 de data 18 de desembre de 2009) i en el Boletín Oficial del Estado (BOE núm. 304 de data 18 de desembre de 2009) la Conselleria d'Infraestructures i Transports ha iniciat els tràmits necessaris per a procedir, pel procediment d'urgència, a la licitació i contractació de les obres finançades.   
8. En data 4 de gener de 2010, la tècnica d'administració general del Negociat de Planejament i Gestió Urbanística emet un informe jurídic sobre el procediment d'aquest expedient d'expropiació.  
Tenint en compte que:  
I. En data 15 de juny de 2009, el Ple de l'Ajuntament va acordar executar la Sentència del Tribunal Suprem, de data 9 de desembre de 2008, segons el que disposa la Resolució del conseller de Medi Ambient, Aigua, Urbanisme i Habitatge, de data 4 de juny de 2009, i retrotraure el procediment administratiu de revisió de 2000 del Pla General Municipal d'Ordenació Urbana de Castelló de la Plana, al moment immediatament posterior al del seu acord municipal d'aprovació provisional i es va acordar sotmetre a una segona exposició pública el mencionat expedient, durant el termini d'un mes, a efectes d'al·legacions.  
Aquest acord va ser publicat en el Diari Oficial de la Comunitat Valenciana i en el Butlletí Oficial de la Província en data 23 de juny de 2009, per la qual cosa, una vegada transcorregut el període d'exposició pública, aquest expedient ha sigut aprovat provisionalment pel Ple de l'Ajuntament, en data 16 de novembre de 2009, i remés a la Conselleria de Medi Ambient, Aigua, Urbanisme i Habitatge per a la seua aprovació definitiva.  
Respecte a la repercussió que aquesta situació pot tindre en el procediment expropiatori, cal dir que de l'informe emés pels serveis de consultoria i assistència juridicourbanística de l'Ajuntament, es desprén que pot iniciar-se aquest procediment amb l'exposició pública del projecte d'expropiació. No obstant això, la fase del preu just no serà iniciada mentre que el Pla General no es trobe aprovat definitivament.  
II. Pel que fa a la modificació núm. 6 del Pla General de 2000 que va delimitar ex novo el sector 27-SU-R, un dels sectors afectats pel procediment expropiatori, cal assenyalar que en l'actualitat està anul·lada en execució de la Sentència de data 17 d'octubre de 2008 dictada per la Secció 2a de la Sala Contenciosa Administrativa del Tribunal Superior de Justícia de la Comunitat Valenciana. Si bé, l'esmentada sentència ha sigut recorreguda en cassació per part de la Generalitat Valenciana, per l'Ajuntament de Castelló de la Plana i per l'Associació de Veïns Poble Sec de Mestrets, en data 31 de març de 2009, recurs que ha sigut admés a tràmit per mitjà de Providència del Tribunal Suprem de data 18 de setembre de 2009. Per tot això, i a la vista de l'informe emés per l'equip redactor del projecte d'expropiació, que s'assenyala que a més d'haver sigut admés a tràmit el recurs de cassació, les parts afavorides no han sol·licitat l'execució provisional de l'esmentada sentència (d'acord amb el que disposa l'article 91 de la Llei Reguladora de la Jurisdicció Contenciosa Administrativa, Llei 29/1998), la modificació núm. 6 es troba actualment en vigor i els paràmetres urbanístics que d'ella dimanen resulten de plena aplicació.  
III. Segons el que s'ha descrit en l'article 22 de la Llei 6/1991, de 27 de març, de Carreteres de la Comunitat Valenciana, l'aprovació del projecte de construcció comporta implícita la declaració d'utilitat pública i interés social de les obres previstes i la necessitat ocupació dels béns, els drets i els interessos patrimonials legítims que siguen necessaris per a la seua execució als fins d'expropiació, d'ocupació temporal o d'imposició o modificació de servituds i, en conseqüència, pot procedir-se a la incoació de l'expedient expropiatori.  
IV. L'article 434.1 del ROGTU estableix que per mitjà del procediment de taxació conjunta es fixen de manera raonada els preus dels terrenys afectats per l'actuació, segons la seua classificació i qualificació urbanística, i estableix els fulls de preu just individualitzat per a cada finca, en les quals es contindran el valor del sòl i de les construccions, instal·lacions i plantacions que sustente, i els fulls de preu just que corresponguen a altres indemnitzacions. Tot això, de conformitat amb la legislació estatal del règim del sòl i valoracions. La legislació actual en aquesta matèria és el Text Refós de la Llei de Sòl, aprovat per Reial Decret Legislatiu 2/2008, de 20 de juny.  
V. De l'article 434 del ROGTU es desprén que l'execució del projecte per expropiació requerirà la determinació de l'àmbit territorial i una relació de propietaris, amb descripció de béns i drets existents, que serà exposada al públic, perquè, de conformitat amb els articles 17 a 19 de la Llei d'Expropiació Forçosa, de 16 de desembre de 1954, els interessats puguen formular-hi al·legacions al projecte o a l'adequació de l'ocupació i a esmenar possibles errors en la seua descripció.  
VI. Així mateix, de conformitat amb el que disposa l'article 434.4 del ROGTU i en el marc normatiu de la LEF, el projecte d'expropiació forçosa confereix la possibilitat que les parts afectades pel procediment expropiatori puguen aconseguir acords entre elles i establir pactes per a la substitució del pagament en metàl·lic, corresponent al preu just pel valor del sòl, per l'atribució i reserva d'aprofitament futur.  
VII. De l'article 127.1.d) de la Llei Reguladora de les Bases de Règim Local es desprén que correspon a la Junta de Govern Local les aprovacions, d'entre altres, els instruments de gestió.  
En relació amb tot això, vistos els preceptes esmentats, l'informe dels serveis de consultoria i assistència juridicourbanística de l'Ajuntament i de la tècnica d'administració general del Negociat Administratiu de Planejament i Gestió Urbanística, conformat per l'assessora Jurídica de Planejament i Gestió Urbanística que figuren en l'expedient, en virtut del que disposa l'article 32.6 del Reglament d'Organització i Funcionament del Govern i Administració d'aquest Ajuntament, a proposta del vicealcalde, delegat de l'Àrea de Desenvolupament de la Ciutat, Sostenibilitat, Medi Ambient, Habitatge i Serveis Urbans s'acorda:  
1. Determinar el procediment de taxació conjunta per a expropiar els béns necessaris per a executar l'obra pública corresponent al projecte de construcció Ronda Oest a Castelló de la Plana fase I, que es concreta en una superfície de 98.371,87 m².  
2. Aprovar, amb caràcter inicial, el projecte d'expropiació forçosa, per taxació conjunta, que conté la delimitació de l'àmbit territorial a expropiar i la relació de propietaris i dels béns i drets afectats per l'expropiació.  
3. Sotmetre a informació pública, durant el termini d'un mes, el referit projecte d'expropiació i la relació de propietaris, béns i drets afectats per aquest.  
4. Notificar individualment a cada persona interessada l'inici del procediment expropiatori i el corresponent full d'apreuament provisional amb els criteris de valoració que consten en l'expedient, a fi de que les persones interessades puguen aportar totes les dades que resulten útils que per a determinar la titularitat, naturalesa i situació dels béns afectats o per a esmenar possibles errors o omissions que hagueren pogut cometre's en la relació feta pública així com formular-hi les al·legacions i observacions que creguen convenient respecte del projecte d'expropiació, essencialment amb vista a la titularitat o valoració dels seus drets.»  
Amb aquesta finalitat es comunica que el projecte podrà ser consultat en la Secció de Desenvolupament Urbanístic d'aquest Ajuntament, situada a l'avinguda de Germans Bou, núm. 16 - 3r, de dilluns a divendres, de 09.00 a 14.00 hores, la qual cosa es fa pública per al coneixement general.  
Expressament, es fa constar que, de conformitat amb el que estableix l'article 59.5 de la Llei 30/1992, de Règim Jurídic de les Administracions Públiques i del Procediment Administratiu Comú, el present anunci i la relació que l'acompanya es publica als efectes de notificació a aquells interessats que no hagen pogut ser identificats i als titulars de béns i drets desconeguts, així com aquells amb adreça desconeguda o insuficient per a practicar la notificació.   
ANNEX  
Relació de titulars i parcel·les afectades  
  
Castelló de la Plana, 9 de febrer de 2010.- L'alcalde: Alberto Fabra Part.  
\* \* \* \* \* \* \* \* \*  
ANEXO  
Relación de titulares y parcelas afectadas  
  
Castellón de la Plana, 9 de febrero de 2010.- El alcalde: Alberto Fabra Part.